Številka: 1000-593/2012/5

Datum: 5.11.2012

Zadeva: Avtorske in podjemne pogodbe v ZUJF in opredelitev posebnega projekta

Ministrstvo za pravosodje in javno upravo v zvezi z vprašanji glede soglasij za sklenitev avtorske ali podjemne pogodbe za posamezne projekte, za katere so zagotovljena sredstva v proračunu uporabnika proračuna na posebni proračunski postavki, pojasnjuje, da je namen Zakona o uravnoteženju javnih financ (Ur. l. RS, št. 40/2012; v nadaljevanju: ZUJF) predvsem v omejevanju ter kontroli porabe javnih sredstev na podlagi pridobitve ustreznih soglasij odgovornih subjektov iz 186. člena tega zakona. Prav tako je cilj pridobitve ustreznega soglasja uporabnika proračuna kontrola sklepanja avtorskih in podjemnih pogodb, ki imajo finančne učinke v javnem sektorju.

Glede opredelitve posebnega projekta v skladu s tretjo alinejo prvega odstavka 184. člena ZUJF pa Ministrstvo za pravosodje in javno upravo pojasnjuje, da opredelitev posebnega projekta v ZUJF ni posebej določena, zato dopuščamo možnost, da subjekt javnega prava v svojih aktih sam opredeli posebne projekte ali pa, da je le-ta že določena v materialni zakonodaji. Na tej podlagi bi lahko uporabnik proračuna sklenil avtorsko ali podjemno pogodbo ob upoštevanju, da ima za takšen posebni projekt zagotovljena finančna sredstva.

Ministrstvo za pravosodje in javno upravo sicer ni pristojno za presojo, ali za sklenitev pogodbe za izvedbo posameznih dogodkov, četudi se sredstva za ta namen pridobijo iz drugih virov, uporabnik proračuna potrebuje ustrezno soglasje. Pri sklepanju avtorskih in podjemnih pogodb v javnem sektorju je v času veljavnosti ZUJF potrebno sprejemati odločitve v skladu z določbami 184. in 186. člena.

S spoštovanjem,

Mojca Ramšak Pešec

generalna direktorica